อย่าช้า! รฟม.เปิดขายซองรถไฟฟ้าสายสีชมพู-เหลือง พรุ่งนี้วันสุดท้าย!
อย่าช้า! รฟม.เปิดขายซองรถไฟฟ้าสายสีชมพู ช่วงแคราย-มีนบุรี, สีเหลือง ลาดพร้าว-สำโรง พรุ่งนี้วันสุดท้าย!
4 ส.ค. 2559

นายธีรพันธ์ เตชะศิรินุกูล รองผู้ว่าการ การรถไฟฟ้าขนส่งมวลชนแห่งประเทศไทย (รฟม.) เปิดเผยว่า รฟม.จะเปิดให้เอกชนซื้อเอกสารข้อเสนอการร่วมลงทุนในโครงการรถไฟฟ้าสายสีชมพู ช่วงแคราย-มีนบุรี และ โครงการรถไฟฟ้าสายสีเหลือง ช่วงลาดพร้าว-สำโรง ในวันพรุ่งนี้เป็นวันสุดท้ายในเวลา 15.00 น.ของช่วงเวลาที่กำหนดไว้ 6 ก.ค.-5 ส.ค. โดยคาดว่าจะยังมีเอกชนอีก 2-3 รายเข้ามาซื้อซองเพิ่มเติม
“เอกชนเข้ามาซื้อซองเรื่อยๆ มีจากจีน และฝรั่งเศส เพิ่มเข้ามา คิดว่าพรุ่งนี้น่าจะมีอีก 2-3 ราย” นายธีรพันธ์ กล่าว
ทั้งนี้ ตั้งแต่วันที่ 6 ก.ค.จนถึงขณะนี้มีผู้เข้าซื้อเอกสารข้อเสนอฯไปแล้ว 12 ราย เป็นซองเงื่อนไขในโครงการรถไฟฟ้าสายสีชมพู และ 13 รายในโครงการรถไฟฟ้าสายสีเหลือง
สำหรับผู้เข้ามาซื้อเอกสารข้อเสนอการร่วมลงทุนทั้ง 2 โครงการ ได้แก่ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM, บริษัท ซิโน-ไทย เอ็นจีเนียริ่ง แอนด์ คอนสรัคชั่น จำกัด (มหาชน) หรือ STEC, บริษัท ระบบขนส่งมวลชนกรุงเทพ จำกัด (มหาชน) หรือ BTSC, บริษัท บีทีเอส กรุ๊ป โฮลดิ้ง จำกัด (มหาชน) หรือ BTS, บริษัท ผลิตไฟฟ้าราชบุรี โฮลดิ้ง จำกัด (มหาชน) หรือ RATCH, บริษัท อิตาเลียนไทย ดีเวล๊อปเม้นต์ จำกัด (มหาชน) หรือ ITD, บริษัท ทีอาร์ซี คอนสตรัคชั่น จำกัด (มหาชน) หรือ TRC, บริษัท เพาเวอร์ไลน์ เอ็นจิเนียริ่ง จำกัด (มหาชน) หรือ PLE, บริษัท เอส เค เอ็นจิเนียริ่ง จำกัด (จากเกาหลี), China Railway Construction Coporation Limited (CRCC) , ซิโนไฮโดร คอร์ปอเรชั่น ลิมิเต็ด (จากจีน) และบริษัทจากฝรั่งเศส
ส่วน China Communications Construction Company Limited ซื้อซองเฉพาะโครงการรถไฟฟ้าสายสีเหลือง 
ทั้งนี้ โครงการรถไฟฟ้าสายสีชมพู ช่วงแคราย-มีนบุรี ระยะทาง 34.5 กม. วงเงิน 53,490 ล้านบาท และโครงการรถไฟฟ้าสายสีเหลือง ช่วงลาดพร้าว-สำโรง ระยะทาง 29.1 กม. วงเงิน 51,810 ล้านบาท โดยเป็นระบบรถไฟฟ้ารางเดี่ยว หรือ Monorail โดยให้เอกชนร่วมลงทุนในรูปแบบ PPP- Net Cost และกำหนดยื่นเอกสารทั้งสองโครงการวันที่ 7 พ.ย.นี้ 